সাড়ে তিন বছরের শিশুটিকে বস্তিতে পরিত্যক্ত অবস্থায় দেখতে পেয়ে বাড়ি নিয়ে এসেছিলেন নিমাই আদক। মাতৃস্নেহে বুকে টেনে নিয়েছিলেন তাঁর স্ত্রী রিনা। ছেলেকে নিয়ে স্বপ্ন দেখেছিল পরিবারটি। কিন্তু সেদিন তাঁরা ভাবতেও পারেননি, এই ছেলেরই অত্যাচারে একদিন বাড়িছাড়া হতে হবে তাঁদের।
বাড়ি নিউটাউনের বাসুদেবপুরে। কিন্তু পালিত ছেলের কাছ থেকে বিতাড়িত হয়ে আশ্রয় নিয়েছেন চিংড়িঘাটার নবপল্লিতে এক কামরার ঘরে। ছেলের অত্যাচার থেকে বাঁচতে প্রায় দু’বছর ধরে এইভাবেই গা-ঢাকা দিয়ে রয়েছেন তাঁরা। নিউটাউন থানার পুলিশের সাহায্য চেয়েও মেলেনি। শেষপর্যন্ত কলকাতা হাইকোর্টের দ্বারস্থ হয়েছেন এই বৃদ্ধ দম্পতি। সন্তানদের অত্যাচারের হাত থেকে বাবা-মাকে বাঁচাতে বেশ কয়েকটি মামলায় কড়া অবস্থান নিয়েছে হাইকোর্ট। কিন্তু আদালতের হস্তক্ষেপের পরেও নিমাই-রিনাদের মতো বাবা-মায়েরা ভাল নেই। 
কেমন আছেন? প্রশ্ন শুনে কিছুক্ষণ চুপ করে থাকেন রিনা। নিজেকে আর সামলাতে না পেরে কেঁদে ফেলেন। বলেন, ‘‘এই দিনটা দেখার জন্যেই কি মানুষ করেছিলাম ওই ছেলেকে? আমরা মরে গেলে সবই তো ওর। তবু বাড়ি আর লাগোয়া জমির জন্য মারধর করে ঘর থেকে তাড়িয়ে দিল। নিজের ছেলেই যখন অত্যাচার করে, তখন আর কী করার আছে। এখানে কয়েকটি বাড়িতে রান্নার কাজ করে সংসার চালাচ্ছি।’’ এক সময় পরিবারটি উল্টোডাঙা বস্তিতে থাকতেন। নিমাই পেশায় অটোচালক ছিলেন। এখন শারীরিক অসুস্থতার কারণে ঘর থেকে বার হতে পারেন না। অটো বিক্রি করে দিয়েছেন। নিমাই জানালেন, স্ত্রী’র রোজগার আর কিছু জমানো টাকায় চালাচ্ছেন সংসার।
নিমাই বলেন, ‘‘উল্টোডাঙা বস্তিতে থাকার সময়ে ছেলেটিকে পাই। বাচ্চাটিকে ফেলে তার বাবা-মা চলে গিয়েছিল। রাস্তার ধারে পড়েছিল। কুড়িয়ে নিয়ে এসে মানুষ করি। এখন সেই আমাদের পথের ভিখারি বানিয়ে দিয়েছে।’’
নিমাইয়ের আইনজীবী সঞ্জীব দাস বলেন, ‘‘আদালত এই ধরনের মামলায় কড়া অবস্থান নিয়েছে। সম্পত্তির জন্য বাবা-মায়ের উপরে অত্যাচার বরদাস্ত করা হবে না বলে আদালত জানিয়ে দিয়েছে। পুলিশ ব্যবস্থা নিলে সমস্যা মিটে যাবে আশা করি।’’ (চলবে)